## El Museu de Belles Arts de Castelló dona la benvinguda a les festes amb un ‘Cançoner Valencià de Nadal’ i activitats familiars

*** El cicle ‘A viva veu’ presenta Fermín Pardo i l’Associació Cantares Viejos de Requena el dissabte 13 de desembre
* ‘Play Cube’ i ‘Mus’N’Babies’ oferixen diverses sessions lúdiques i familiars durant estes festes**

L’Institut Valencià de Cultura programa en el Museu de Belles Arts de Castelló diverses activitats per a donar la benvinguda a les festes de Nadal.

En primer lloc, el dissabte 13 de desembre a les 19:00 hores, el cicle ‘A viva veu’ culminarà amb un recital de cançons de Nadal valencianes. En esta ocasió, Fermín Pardo, reconegut folklorista i recopilador, juntament amb els músics i cantors de l’Associació Cantares Viejos de Requena, presentaran una mostra representativa de la riquesa musical nadalenca de les diferents comarques de la Comunitat Valenciana.

Durant l’últim trimestre, el cicle ‘A viva veu’ ha presentat concerts i conferències dedicats a la cultura popular, en els quals destaca la importància de la veu com a element fonamental del patrimoni cultural.

L’entrada és lliure fins a completar aforament.

**Activitats familiars**

D’altra banda, el Museu de Belles Arts de Castelló oferix fins a finals d’any diverses activitats familiars dirigides als més xicotets de casa.

D’una banda, el dissabte 13 de desembre se celebrarà una nova edició de l’activitat familiar ‘Play Cube’ en el Museu, amb sessions programades a les 10:15, 11:30, 16:30 i 17:45 hores. Esta iniciativa oferix als xiquets i xiquetes un espai de joc i experimentació, que oferix una experiència lúdica i dinàmica que s’adapta segons la interacció dels participants. És necessari que els menors acudisquen acompanyats per un adult. Cal assenyalar que totes les places per a la sessió del dissabte 13 ja estan exhaurides.

Per a finalitzar l’any, el dissabte 27 de desembre, de 16:00 a 20:00 hores, es durà a terme l’activitat ‘Mus’n’babies’, dirigida a xiquetes i xiquets de 0 a 3 anys. Esta experiència combina art i música amb el propòsit d’acostar els bebés a l’entorn artístic a través d’estímuls sensorials i emocionals.

La reserva de places s’obri el 23 de desembre en el telèfon: 964 46 45 25 / 26. Més informació en [web](https://ivc.gva.es/).

Fecha: 11/12/2025